safouaneb/arywiki huggingface dataset:
كاس لعالم 2022

كاس لعالم فيفا 2022 هيّا كاس لعالم نمرة 22 د لكورة د رّجال لي تلعبات ف قطر من 20 نونبر تال 18 دجنبر. هادي اول كاس د لعالم لي تنضّمات ف بلاد عربية، ؤ تاني كاس تدارت ف اسيا من 2002 فاش دازت ف كوريا لجنوبية ؤ الجاپون. هاد تّورنوا كانت اخر كاس د لعالم تنضّمات ب 32 فرقة، حيت ف كاس لعالم 2026 ف لميريكان، كانادا و لمكسيك غادي يكونو فيها 48 منتخب وطني. هادي ايضاً اول كاس د لعالم تلعبات ف لخريف، بلاصت ماتكون ف ماي، يونيو، ؤلا يوليوز، بسباب صّهد لي كيكون ف قطر ف صّيف. لماتش د ليفتيتاح تّلعب ف 20 نونبر مابين قطر ؤ ليكوادور، ف تيران "البيت". لفينال تلعبات ف 18 دجنبر لي كيصادف ليوم لوطني د قطر، مابين لمنتخبات د فرانسا و لارجونتين، و ربحات لارجونتين ب لپيلانتيات بعدما تسالا لماتش ب 3 ل 3، باش تكون كاس لعالم التالتة ديالها بعد 1978 و 1986. فرانسا كانت كاتدافع على لّقب ديالها لي دّاتو ف 2018. لمغريب دخل للتاريخ حيت ولّا اول منتخب افريقي كيوصل للدومي فينال ديال كاس لعالم ف هاد لكاس، و تمّاك خسر قدّام فرانسا ب 0 ل 2. ختيار د لبلاد لمضايفة. 5 د لبلدان كانو ترشّحو باش ينضّمو كاس لعالم 2022، هوما قطر، لميريكان، كوريا لجنوبية، جّاپون ؤ ؤسطراليا. قطر ربحات ف رّونضة رّابعة ب 14 صوت ضد ميريكان لي جابت 8 د لاصوات. كاينين نتيقادات بزاف ل قطر ؤ لفيفا على هاد لختيار، و تّيهامات ب تّزوير و لفساد لي باقين ف طور تّحقيق. نّتيقادات لي موجهة ل قطر كاتشمل تا مسائل د حقوق لانسان بحال لخدمة لقسرية ؤ ضروف لخدمة لخايبة، على حساب مصادر صحافية بحال جّورنال لبريطاني "ذ ڭارديان". شوفة عامة. لجوايز د لفلوس. ف ابريل 2022، علنات لفيفا بلي جميع لمنتخبات لمشاركة غادي تاخد 1، 5 مليون دولار ميريكاني قبل مايبدا تّورنوا باش تغطي مصاريف التحضير و التنقل، و علّاقل 9 مليون دولار ف طّوطال. لمجموع ديال لجوايز لمالية د هاد لكاس واصلة ل 440 مليون دولار، لي زايدة ب 40 مليون دولار على لقيمة د لجوايز د كاس لعالم 2018. لفراقي لماهلين. اسيا (6) افريقيا (5) (61) (22) كونكاكاف (4) (16) كونميبول (4) ؤقيانوسيا (0) ؤروپا (13) (8) دور لڭروپات. 32 فراقي لي تاهّلو توزّعو على 8 د لڭروپات ب 4 د لفراقي ل كلا ڭروپ. كلا ڭروپ كيتّلعب فيه بحال تورنوا ب رونضة د روبن (جميع لفراقي ف ڭروپ كيلعبو معا بعضياتهوم)، موراها كيدوزو لفراقي ل لمرحلة د لاقصاء لمباشر. تهراس التعادل.
تكلاخ

التكلاخ ؤلا لكالاخ هوّا نقصان ف دّكا، ؤلا لفهامة، ؤلا لعقل ؤلا تا حس لفكاهة. شّخص لمكلخ يقدر يكون مزيود هاكاك خلوق، ؤلا يكون هاد لكاراكطير فيه مكتاسب. شّخصيات لمكلّخة كيتخدّمو بزاف ف لقيصاص لكوميدية باش يضحّكو لقاري ؤلا لموشاهيد. كاين لي كيعتابر بلي تّكلاخ مضهر من لمضاهر ديال شّر، ؤ كاينين ناس خرين، بحال شّاعر ويليام بلييك، ؤ عالم لپسيكولوجيا كارل يونڭ، لي ڭالو بلي تّكلاخ يقدر يكون سّاس ديال لحكمة. لفيلسوف ليوناني ثيوفراتوس عتابر بلي تّكلاخ هوّا "تقوليّة ذهنية ف لهضرة ؤلا لحاراكة". دجيمس ويلز ف كتابو "لفهامة د التكلاخ" كيفرّق مابين تّكلاخ ؤ لجهل، و كيڭول بلي لمكلخ كيكون واعي ب شنو كيدير، ماشي مدفوع ؤلا مضطر، وخا داكشي لي كيدير كيكون ضد لمصلحة ديالو. يقدر لواحد يدير راسو مكلخ بلعاني كا نوع ديال تّلاعب ب لخرين، و باش يطيّح مستوى نّتيضارات ديالهوم، و يتجنّب لمسؤولية ؤلا لمحاسبة. ف لهضرة لعامة د لمغاربا، شّخص لمكلخ يقدر يتسما ب بزاف د سّميات، بحال "كانبو"، "حمار"، "كيضار"، "زرڭ"، "مجلّج"، "جليجة" ؤ غيرهوم.
نضرية

النضرية (ب النڭليزية: Theory للي جاية من اللاتينية Theoria للي كاتعني ""تتامل"، "تلاحض" ؤلا "تفحص"") هي، ف لحالة د النضرية لعلمية، مجموعة منساجمة ديال التفسيرات، د لمفاهيم ؤلا د لافكار على شي موضوع محدد. النضرية ممكن تحتاوي على قوانين ؤ فرضيات نابعة من التراكم ديال وقايع جايين على طريق الملاحضة ؤ التجربة، ؤلا ف لحالة د لماط مستنبطين من موسلّامات معطيين بحال: النضرية د الماطريسات ؤ لحتيمالات. ما خاصش لواحد يخلطها مع النضرية ب لمعنى لادبي ؤلا الشعبي ديالها ؤلا معا لفرضية لعلمية.
كاس لعالم 2022 ݣروپ A

لماتشات د ݣروپ A د كاس لعالم 2022 تلعبو مابين 20 و 29 نونبر 2022. هاد لڭروپ مكوّن من لمنتخبات ديال قطر، لاكواطور، هولاندا و السينيڭال. قطر خسرات لماتشات ديالها كاملين، و بهادشي ولّات اضعف بلاد مضايفة ف التاريخ د كاس لعالم من ناحية لمردودية. لماتشات. جميع لاوقات محلية على حساب AST (). قطر vs لاكواطور. هاد جوج فراقي تلاقاو ديجا 3 د لمرات، اخر وحدة ف 2018 فاش غلبات قطر ب 4 ل 3، ف ماتش اميكال. هادي لمرة لّولة كيتلاقاو ف ماتش رسمي. السينيڭال vs هولاندا. هاد جوج فراقي ماعمرهوم تلاقاو. قطر vs السينيڭال. هاد جوج فراقي ماعمرهوم تلاقاو. هولاندا vs لاكواطور. هاد جوج فراقي تلاقاو جوج مرات قبل، تّانية ف 2014 و تعادلو فيها 1 ل 1 ف ماتش اميكال. لاكواطور vs السينيڭال. هاد جوج فراقي تلاقاو جوج مرات قبل، اخر مرة ف 2005 فاش غلبات السينيڭال ب 2 ل 1، ف ماتش اميكال. هولاندا vs قطر. هاد جوج فراقي ماعمرهوم تلاقاو.
تجريد

التجريد (النڭليزية: Abstraction) هو واحد لعملية عقلية فين كانخرجو كونصيپطات ؤ قواعد من التخدام ؤ التصنيف ديال امثلة حية، معنيّات حرفية (ملموسة)، مباديء اولانية، و طرقان ؤخرى. "التجريد" هي الخلاصة د هاد لعملية للي كاتعطينا كونصيپط للي كا يخدم كا سمية شاملة ل ڭاع لكونصيپطات للي تحت منو ؤ كايلاقي بين ڭاع لكونصيپطات اللي عندها علاقة ب بعضياتها على شكل مجموعات، ضومينات، ؤ كاطيڭوريات. التجريد لعقلي يقدر يتكون على طريق تغربيل لمضمون د لمعلومات د واحد لكونصيپط ؤلا د شي ظاهرة قابلة للملاحظة، ؤ تخلي غير الخاصيات اللي عندهم علاقة بواحد لهدف. بحال تجريد لكونصيبط ديال طوموبيلة للمفهوم ديال مركوب للي مجينيراليزي عليها ؤ كايحافظ غير على المعنى ديال وسيلة ديال الطرونسپور.
كونصيپط

لكونصيپط ؤلا لمفهوم (النݣليزية ؤ لفرانساوية: Concept) (لعربية: مفهوم) هو واحد لفكرة مجردة. لكونصيبطات هوما الساس ؤلا الياجور للي كا يتكونو منهم لمبادئ، التفكير ؤ لمعتقدات. كايلعبو دور مهم ف لعريف (النݣليزية: Cognition). على هاد لاساس، لكونصيپطات كا تدرسهم بزاف ديال الديسيپلينات بحال: اللسانيات، السيكولوجيا، الفلسفة. ؤ هاد الديسيپلينات كاتهتم ب الهيكل لمنطيقي ؤ السيكولوجي د لكونصيپطات، ؤ كيفاش كايتحطو مع بعضياتهم باش يكونو افكار ؤ جوملات. الدراسة د لكونصيپطات كانت عتبة للي من فوقها خرجات للوجود واحد لمقاربة متعددة-الديسيپلينات سميتها لعولوم لمعرفية. ف الفلسفة لمعاصرة، كاين عالاقل ثلاثة ديال الطرقان الشايعين ديال كيفاش نفهمو اشناهو لكونصيپط: لكونصيپطات ممكن يتنضمو ف واحد السلوم هيراركي، فين النيڤووّات للي من فوقو كاتسمى "الدرجة لفوقانية" ؤ النيڤووّات من تحتو كاتسمى "الدرجة التحتانية". زيد عليها، كاين النيڤو "اساسي" ؤلا "وسطاني" للي اغلب الناس ممكن يعرفو فيه شي كونصيپط. مثلا: "لكرسي" مثال ديال كونصيپط د نيڤو اساسي للي الدرجة الفوقانية ديالو هي "اتات" ؤلا "فراش" ؤ الدرجة التحتانية ديالو هي "كرسي د البيرو". لكونصيپطات ممكن تكون مضبوطة ؤلا مامضبوطاش. فاش لعقل كا يدير واحد الجينيرالزاسيون بحال لكونصيپط د شجرة، كا يخرج وجوه الشبه بين بزاف د لامثلة د داك الكونصيپط؛ التبسيط داك لكونصيپط كا يمكّن من التفكير على نيڤو عالي. واحد لكونصيپك كايتجسد بݣاع التجسيدات ديالو الكاينة ؤ لممكنة، سوا كانو حاجات ف لعالم لحقيقي ؤلا افكار. لكونصيپطات كا يتدرسو كا مكونات د لعريف د بنادم (النݣليزية: Human Cognition) ف لعولوم لمعرفية ؤ الديسيپلينات د اللسانيات، السكولوجيا، ؤ لفلسفة، فين ضاير واحد النقاش على واش لعريف ولابدة يجرى على طريق لكونصيپطات. لكونصيپطات كا تفورميلاو باستمرار ف لماط، لانفورماتيك، الضاطابيزات، ؤ الداكا لصطيناعي. امثلة د لكونصيپطات د نيڤو عالي ف هاد الضومينات هوما الكلاصات، السكيمات، ؤ لكاطيݣورات. ف الستيعمال العادي د كلمة كونصيپط كا يعني فيكرة.
صغيوراني

ف لماط، العدد الصغيوراني (نݣليزية: Infinitesimal) هو لمقدار لّي قرب ل الزيرو من اي عدد حقيقي و عمرو ما كايكون زيرو. لاصل د كلمة Infinitesimal جاي من (لاتينية: Infinitesimus) هي كاتعني الرتبة اللامساليوية (يعني ديال اللامسالية) ف واحد التستيفة. ب الدارجة كلمة الصغيورانية هي نيولوجيزم جات مركب من كلمة صغيور و اللاحق اني للي يعني الرتبة. الصغيورانيين ما موجودينش ف السيسطيم د لاعداد لحقيقية السطوندار، ولكن موجودين ف سيسطمات ؤخرين ديال لاعداد بحال السيسطيم د لاعداد السريالية ؤ السيسطيم د لاعداد الهيپيريالية، للي ممكن نفكرو فيهم عبارة على لاعداد لحقيقية مزيود عليهم لعبرات الصغيورانية ؤ لممسالياش (النڭليزية: Infinity)؛ هاد الزيادات معاكسين مع بعضياتهم. لاعداد الصغيورانية تزادو مع التطور ديال لحساب الصغيوراني، فين لشتيقاق تعتابر كا قسمة د جوج لعبرات صغيورانيين. هاد التعريف ما كانش مفورماليزي بطريقة مضبوطة. مع التطور د لحساب الصغيوراني، الصغيورانيين تعوضو ب الليميط للي ممكن تتحسب غير ب لاعداد الحقيقية السطوندار. الصغيورانيات رجعات ليهم الشعبية ديالهم ف لقرن 20 مع ابراهام روبينسون للي ديڤلوپا التحليل لماسطوندارش ؤ لاعداد لهيپيريالية، للي مور قرون تاع الخلاف، بينات بلي داك الطريقة لقديمة ديال التعاطي مع لحساب الصغيوراني مشروعة.
نضرية الروينة

نضرية الروينة (النݣليزية: Chaos Theory) هي واحد المجال متعدد الديسيپلينير د الدراسات العلمية ؤ شعبة ف لماط للي كاتهتم ب لپاطيرنات لمخبعين ؤ لقوانين لحتميين د السيسطيمات الدينامية للي حساسة بزاف ل الشروط د البدية، ؤ للي كانو ف واحد لوقيتة كايحسابوهوم على انهم عندهم حالة عشوائية د لفوضى ؤ اللاتقاديد (irregularity). النضرية د الروينة كاتڭول بلي ف وسط ديك العلاين-عشوائية للي ممكن تتخايل لينا ف السيسطيمات المرونة ؤ لمعقدة، مخبين پاطيرنات، ارتباطات، فيدباكات متواصلة، تعاويدات، تشابيه داتي، فراكطال، ؤ تنظيم داتي. مفعول لفراشة للي هو واحد المبدا للي داخل تحت مفهوم الروينة، كا يشرح كيفاش تغيير صغير بزاف ف حالة من الحالات ديال شي سيسطيم لا-سطري ؤ حتمي ممكن يتسبب ف تبديلات كبيرة بزاف ف لحالات للي كا تجي من بعدو (ب معنى انه كايكون حساس ؤ معوّل بزاف على الشروط د البدية). واحد الميطافور لهاد السولوك هو ان الحركة د الجناح د فراشة ف لبرازيل ممكن تتسبب ف طورنادو ف طيكساس. تفنفينات صغيرة ف الشروط د البدية، بحال دوك للي كاتسبب فيهم لاخطاء د التقياس ؤلا وخدان لعبار ؤلا لاخطاء د مور الفاصيلة ف لحساب الرقمي، ممكن تنتج عليها نتائج متباعدة بزاف ب النسبة لهاد السيسطيمات الدينامية، الشي للي كايخلي التنبا ب السولوكات متاعهم على لمدى لبعيد قضية علاين مستحيلة. هادشي كايجرى واخّا هاد السيسطيمات حتمية، بمعنى ان التطور ديالهم ف المستقبل تايتبع طريق وحدانية ؤ للي ديطيرميني كليا ب الشروط د البدية ديالهم، بلا حتى عوامل ديال لعشوائية داخلة ف لموضوع. ب اسلوب اخور، الطبيعية لحتمية د هاد السيسطيمات ما كا تكفيهمش باش يكونو قابلين للتنبا. هاد السولوك معروف ب الروينة لحتمية ؤلا غا ب الروينة. هاد النضرية كان لخصها ادوارد لورينز ب: الروينة: فاش لحاضر كايتحكم ف لمستقبال، ولكن التقريب ديال لحاضر ما كاتديطيرمينيش ليك لمستقبل ب التّقريب Chaos: When the present determines the future، but the approximate present does not approximately determine the future. السولوكات لمرونة كاينة ف بزاف تاع السيسطيمات الطبيعية، بحال: الدليع د السايل (fluid flow)، اللاتقاديد د دقات لقلب، الطقس، المناخ. كاتوقع عاوتاني ب عفوية ف سيسطيمات للي عندها مركبات صطيناعيين، بحال البورصة ؤ التسركيل د الطرقان. هاد السولوك ممكن يتدرس على طريق التحليل د موضيلات د لماط لمرونة، ؤلا لپلوط د لمعاودة (recurrence plot) ؤ التطبيق د پوان كاري. النضرية د الروينة عندها عرّام د التطبيقات ف ديسيپلينات مختالفين بحال لميطورولوجيا، لونطروپولوجيا، الصوصيولوجيا، عولوم د البيئة، لانفورماتيك، لهندسة، لقتيصاد، ليكولوجي، ؤ المنادجمنت د الجايحات. النضرية كانت الساس للي عليه تبناو ضومينات جداد بحال السيسطيمات الدينامية لمعقدة، لقنت د الروينة "Edge of) Chaos)"، ؤ لعمليات د التركاب الداتي.
كاس لعالم 2022 ݣروپ B

لماتشات د ݣروپ B د كاس لعالم 2022 تلعبو مابين 21 و 29 نونبر 2022. هاد لڭروپ مكوّن من لمنتخبات ديال النڭليز، ايران، ميريكان و ويلز. بزاف كانو ڭالو بلي هاد لڭروپ كان هوّ "لڭروپ د لموت" ف كاس لعالم 2022، حيت لمستويات د لفراقي كانو متقاربين و عاليين نسبياً (اعلى موعدّال د الكلاصمة د فيفا من بين جميع لڭروپات)، و بسباب التقارب التقافي بين لميريكان و النڭليز، التقارب الجغرافي بين النڭليز و ويلز، و الصداع السياسي بين ايران من جيهة و لميريكان و النڭليز من جيهة خرة. لماتشات. جميع لاوقات محلية على حساب AST (). النݣليز vs ايران. هاد جوج فراقي ماعمّرهوم تلاقاو. ميريكان vs ويلز. هاد جوج فراقي تلاقاو جوج مرات ف ماتشات اميكال. مرة ربحات لميريكان 2 ل 0 ف عام 2003، و مرة تعادلو 0 ل 0 ف 2020. ويلز vs ايران. هاد جوج فراقي تلاقاو مرة وحدة ف ماتش اميكال ف 1978 لي سالا ب 1 ل 0 ل ويلز. النݣليز vs ميريكان. هاد جوج فراقي تلاقاو جوج مرات ف كاس لعالم، لماتش لّول كان ف كاس لعالم 1950 و سالا ب رّباح ل لميريكان ب 1 ل 0، ؤ لّخراني كان ف كاس لعالم 2010 ف جنوب افريقيا، و سالا ب تّعادل 1 ل 1. ويلز vs النݣليز. هاد جوج فراقي تلاقاو 103 د لمرات، لّخرانية ف ماتش اميكال ف 2020 سالا ب رّباح ل النڭليز ب 3 ل 0. ايران vs ميريكان. هاد جوج فراقي تلاقاو جوج مرات. مرة ف كاس لعالم 1998 لي ربحات فيها ايران لماتش ب 2 ل 1، و لمرة تّانية ف ماتش اميكال ف عام 2000 سالا ب تّعادل 1 ل 1.
كاس لعالم 2022 ݣروپ C

لماتشات د ݣروپ C د كاس لعالم 2022 تلعبو مابين 22 و 30 نونبر 2022. هاد لڭروپ مكوّن من لمنتخبات ديال لارجونتين، السعودية، لمكسيك و پولونيا. لارجونتين و پولونيا هوما لي طلعو للدور التاني. هادي كانت لمرة اللولة تقصات فيها لمكسيك ف الدور اللول من كاس لعالم 1978. لماتشات. جميع لاوقات محلية على حساب AST (). لارجونتين vs السعودية. هاد جوج فراقي تلاقاو 4 د لمرات، اخر وحدة ف 2012 ف ماتش اميكال تعادلو فيه 0 ل 0. لمكسيك vs پولونيا. هاد جوج فراقي تلاقاو 8 د لمرات بما فيهوم مرة ف كاس لعالم، لي طرات ف 1978، و ربحات پولونيا ب 3 ل 1 ف دّور د لڭروپات. پولونيا vs السعودية. هاد جوج فراقي تلاقاو 4 د لمرات، لمرة لّخرانية فيهوم ربحات پولونيا ب 2 ل 1 ف ماتش اميكال ف 2006. لارجونتين vs لمكسيك. هاد جوج فراقي تلاقاو تلاتة د لمرات ف كاس لعالم ربحات فيهوم كاملين لارجونتين، مرة ف كاس لعالم 1930 ب 6 ل 3 ف دور لڭروپات، ف كاس لعالم 2006 ب 2 ل 1 ف دور 16، و ف كاس لعالم 2010 ب 3 ل 1 مرة خرة ف دور 16. پولونيا vs لارجونتين. هاد جوج فراقي تلاقاو 11 مرة، منهوم جوج مرات ف كاس لعالم، مرة ربحات پولونيا ب 3 ل 2 ف كاس لعالم 1974، و مرة ربحات لارجونتين ب 2 ل 0 ف كاس لعالم 1978. السعودية vs لمكسيك. هاد جوج فراقي تلاقاو 5 د لمرات، لمرة لّخرة ف كاس لقارات 1999، و ربحات فيها لمكسيك ب 5 ل 1.
كاس لعالم 2022 ݣروپ D

لماتشات د ݣروپ D د كاس لعالم 2022 تلعبو مابين 22 و 30 نونبر 2022. هاد لڭروپ مكوّن من لمنتخبات ديال فرانسا، ؤسطراليا، دانمارك و تونس. لمنتخبات د فرانسا و ؤسطراليا طلعو من هاد لڭروپ. ؤسطراليا، فرانسا و الدانمارك كانو ديجا تلاقاو ف نفس لڭروپ ف كاس لعالم لي فاتت. لماتشات. جميع لاوقات محلية على حساب AST (). دانمارك vs تونس. هاد جوج فراقي تلاقاو 2 د لمرات، اخر وحدة ف 2002 ف ماتش اميكال ربحات فيه دانمارك 2 ل 1. فرانسا vs ؤسطراليا. هاد جوج فراقي تلاقاو مرة وحدة قبل ف كاس لعالم 2018 ف دور لڭروپات، و غلبات فرانسا ب 2 ل 1. تا ف كاس لقارات 2001 كانو تلاقاو، و غلبات ؤسطراليا ب 1 ل 0. تونس vs ؤسطراليا. هاد جوج فراقي تلاقاو قبل جوج مرات، لمرة لّخرة ف كاس لقارات 2005 فاش غلبات تونس ب 2 ل 0. فرانسا vs دانمارك. هاد جوج فراقي تلاقاو تلاتة د لمرات ف كاس لعالم، كاملين ف دور لمجموعات، و ب نتايج مختالفين. ف كاس لعالم 1998 ربحات فرانسا ب 2 ل 1. ف كاس لعالم 2002 ربحات دانمارك ب 2 ل 0، و ف كاس لعالم 2018 تعادلو ب 0 ل 0. ؤسطراليا vs دانمارك. لمرة لوحيدة لي تلاقاو فيها ف كاس لعالم 2018، تعادلو ب 1 ل 1. تونس vs فرانسا. هاد جوج فراقي تلاقاو 4 د مرات. لمرة لّخرة تعادلو 1 ل 1 ف 2010 ف ماتش اميكال.
كاس لعالم 2022 ݣروپ E

لماتشات د ݣروپ E د كاس لعالم 2022 تلعبو مابين 23 نونبر و 1 دجنبر 2022. هاد لڭروپ مكوّن من لمنتخبات ديال سپانيا، كوسطاريكا، المانيا و الجاپون. الجاپون جات اللولة ف لڭروپ و سپانيا جات التانية. هادي كانت تالت مرة منتخب ديال اسيا كيجي اللول ف ڭروپ د كاس لعالم. الجوج مرات لي قبل كانو ف كاس لعالم 2002 (لمنتخبات ديال كوريا الجنوبية و الجاپون براسها). المانيا تّقصات للمرة التانية مور كاس لعالم 2018، و هادي كانت لمرة التانية بطل لعالم كيتّقصى من الدور اللول جوج مرات متابعين مور ما ربح لكاس. اللولة كانت الطاليان بعدما ربحات كاس لعالم 2006 و تقصات ف 2010 و 2014 من الدور اللول. لماتشات. جميع لاوقات محلية على حساب AST (). المانيا vs الجاپون. هاد جوج فراقي تلاقاو جوج مرات قبل، اخر مرة ف ماتش اميكال ف 2006 لي تسالا ب تّعادل ب 2 ل 2. سپانيا vs كوسطاريكا. هادي غاتكون لمرة لّولة لي غايتلاقاو فيها ف كاس لعالم. مي ديجا تلاقاو 3 د لمرات قبل ف ماتشات اميكال. مرة تعادلو فيها ف 2011 ف صان خوصي، و جوج مرات غلبات سپانيا ف ارضها، مرة ب 2 ل 1 ف 2015، و مرة ب 5 ل 0 ف 2017. الجاپون vs كوسطاريكا. الجاپون لعبات معا كوسطاريكا 5 د لمرات ف ماتشات اميكال، 4 ربحاتهوم، ؤ مرة تعادلو. اخر مرة كانت ف 2018 و ربحات الجاپون ب 3 ل 0. سپانيا vs المانيا. هاد جوج فراقي تلاقاو 4 د لمرات ف كاس لعالم. مرة ف كاس لعالم 1966 فاش ربحات المانيا لغربية ب 2 ل 1، ف كاس لعالم 1982 فاش ربحات عاوتان ب 2 ل 1، ف كاس لعالم 1994 فاش تعادلو ب 1 ل 1، و الدومي فينال د كاس لعالم 2010 فاش ربحات سپانيا ب 1 ل 0. الجاپون vs سپانيا. هاد جوج فراقي تلاقاو مرة قبل ف ماتش اميكال ف 2001 لي تسالا ب رّباح ل سپانيا ب 1 ل 0. كوسطاريكا vs المانيا. المانيا لعبات مرة وحدة ضد كوسطاريكا ف ليفتيتاح د كاس لعالم 2006 ملي غلبات ب 4 ل 2.
كاس لعالم 2022 ݣروپ F

لماتشات د ݣروپ F د كاس لعالم 2022 تلعبو مابين 23 نونبر و 1 دجنبر 2022. هاد لڭروپ مكوّن من لمنتخبات ديال بلجيكا، كانادا، لمغريب و كرواتيا. الجوج فراقي لي تاهلو من هاد لڭروپ هوما لمغريب و كرواتيا، لي عاودو تلاقاو من بعد ف لماتش د الترتيب. لمنتخب د لمغريب تاهل للدور التاني للمرة اللولة من 1986، و هوّ اول منتخب د افريقيا كيشدّ الرتبة اللولة د ڭروپ د كاس لعالم من نيجيريا ف 1998. بلجيكا فشلات باش تتاهل للدور التاني للمرة اللولة من 1998 نيت. لماتشات. جميع لاوقات محلية على حساب AST (). لمغريب vs كرواتيا. هاد جوج فراقي تلاقاو ف 1996 ف ماتش اميكال لي تسالا ب 2 ل 2. بلجيكا vs كانادا. هاد جوج فراقي تلاقاو ف 1989 ف ماتش اميكال لي تسالا ب 2 ل 0 لصالح بلجيكا. بلجيكا vs لمغريب. هاد جوج فراقي تلاقاو تلاتة د لمرات، وحدة منهوم ف كاس لعالم 1994 ربحات فيها بلجيكا ب 1 ل 0. كرواتيا vs كانادا. ماعمّرهوم تلاقاو قبل. كرواتيا vs بلجيكا. هاد جوج فراقي تلاقاو 8 د لمرات، لّخرة فيهوم ف 2021 سالات ب 1 ل 0 ف ماتش اميكال. كانادا vs لمغريب. هاد جوج فراقي تلاقاو 3 د لمرات، لّخرانية ف 2016 ملي غلبات لمغريب ب 4 ل 0.
كاس لعالم 2022 ݣروپ G

لماتشات د ݣروپ G د كاس لعالم 2022 تلعبو مابين 24 نونبر و 2 دجنبر 2022. هاد لڭروپ مكوّن من لمنتخبات ديال لبريزيل، صربيا، سويسرا و لكاميرون. لبريزيل و سويسرا تاهلو للدور التاني. هادي كانت لمرة اللولة ف تاريخ كاس لعالم شي فرقة كاتجي اللولة وخا ماركات عدد قل ديال لبيوتا من جميع لمنتخبات لي معاها ف لڭروپ. لبريزيل، صربيا و سويسرا كانو ديجا تلاقاو ف ڭروپ E ديال كاس لعالم لي فاتت. لماتشات. جميع لاوقات محلية على حساب AST (). سويسرا vs كاميرون. هاد جوج فراقي ماعمّرهوم تلاقاو قبل. لبريزيل vs صربيا. هاد جوج فراقي تلاقاو قبل ف كاس لعالم 2018 فاش ربحات لبريزيل ب 2 ل 0. يلا حسبنا صربيا خليفة ديال يوڭوسلاڤيا، هاد جوج فراقي تلاقاو 18 مرة، منهوم ف كاس لعالم د 1930، 1950، 1954، و 1974، ب ربحة ل كلا وحدة فيهوم، ؤ جوج تعادلات. كاميرون vs صربيا. لفراقي تلاقاو ف ماتش اميكال ف 2010، ربحاتو صربيا ب 4 ل 3. لبريزيل vs سويسرا. تلاقاو 9 د لمرات ف لمجموع، و جوج مرات ف كاس لعالم، ف 1950 و 2018، بجوج تّسالاو ب تّعادل. صربيا vs سويسرا. جّوج فراقي تلاقاو ف كاس لعالم 2018 و ربحات سويسرا ب 2 ل 1. معا يوڭوسلاڤيا تلاقات سويسرا 13 مرة منهوم مرة ف كاس لعالم 1950، فين غلبات يوڭوسلاڤيا 3 ل 0. كاميرون vs لبريزيل. لفراقي تلاقاو 6 د لمرات، منهوم جوج ف كاس لعالم، بجوج ربحات فيهوم لبريزيل، مرة ف 1994 ب 3 ل 0، و مرة ف 2014 ب 4 ل 1.
كاس لعالم 2022 ݣروپ H

لماتشات د ݣروپ H د كاس لعالم 2022 تلعبو مابين 24 نونبر و 2 دجنبر 2022. هاد لڭروپ مكوّن من لمنتخبات ديال لبرطقيز، غانا، ؤروڭواي و كوريا لجنوبية. لبرطقيز و كوريا الجنوبية طلعو من هاد لڭروپ للدور التاني. لؤروڭواي تقصات من الدور اللول للمرة اللولة من 2002، بعدما كوريا الجنوبية غلبات لبرطقيز 2 ل 1. لماتشات. جميع لاوقات محلية على حساب AST (). ؤروڭواي vs كوريا لجنوبية. هاد جوج فراقي تلاقاو 8 د لمرات، منهوم 2 ف كاس لعالم، بجوج تسالاو ب فوز لوروڭواي، مرة ب 1 ل 0 ف كاس لعالم 1990، و مرة ب 2 ل 1 ف كاس لعالم 2010 ف دور 16. لبرتغال vs غانا. تلاقاو مرة وحدة ف كاس لعالم 2014 فاش ربحات لبرطقيز ب 2 ل 1. كوريا لجنوبية vs غانا. هاد جوج فراقي تلاقاو 8 د لمرات، لّخرانية ف 2014 ف ماتش اميكال تسالا ب 4 ل 0 لصالح غانا. لبرتغال vs ؤروڭواي. هاد جوج فراقي تلاقاو 3 د لمرات، منهوم مرة ف كاس لعالم 2018 فاش غلبات لوروڭواي 2 ل 1 ف دور 16. غانا vs ؤروڭواي. هاد جوج لفراقي تلاقاو مرة وحدة ف كاس لعالم 2010 ملي قصات لوروڭواي غانا ف لكار د فينال ب لپيلانتيات. كوريا لجنوبية vs لبرتغال. هاد جوج فراقي تلاقاو مرة وحدة ف كاس لعالم 2002 فين غلبات كوريا لجنوبية ب 1 ل 0.
محمد عشيق

محمد عشيق (تولد ف 1 فبراير 1965 ف الدار لبيضا)، هو بوكسور مغريبي. عشيق معروف حيت ربح لميدالية لبرونزية ف لالعاب لاولمپية د برشلونة ف 1992، ف لعبار د قل من 57 كيلو. هو خو عبد لحق عشيق، اللي تا هو ربح ميدالية ف لبوكس ف لالعاب لاولمپية (ف 1988). ربح محمد عشيق لبطولة د لمغريب د لبوكس ف لعبار د قل من 57 كيلو 4 د لمرات: 1987 - 1989 - 1991 و 1992.
أضوبي فوطوشوپ

اضوبي فوطوشوپ هو لوجسيال ديال شركة اضوبي متخصص ف الروتوش ديال التصاور مبازي على التحكم ف لپيكسال ديال التصويرة، و كيتعتابر هو اشهر لوجسيال ف الضومين ديالو.
نوال السعداوي

نوال السعداوي، تولدات ف 27 اكتوبر 1931 ف كفر طحلة ؤ توفات ف 21 مارس 2021 ف لقاهرة، هي طبيبة و كاتيبة و ناشطة حقوقية مصرية، كتبات بزاف ديال لكتوبا و دخلات لحبس بسباب الكتابات ديالها الجريئة.
ڤينيل لاصق

لڤينيل اللاصق ولّا غير لڤينيل هو مادة پلاستيكية مطاطية، كاين فيه لي كيتطبع مالفوق و كاين لي كيلصق ديريكت، كيخدمو بيه بزاف صحاب الطباعة الالكترونية، و الماشينة لي كتطبع عليه سميتها تراسور ولا طابعة ديال الحجم لكبير. لڤينيل اللاصق فيه جوج نواع: لي كيتحيّد (ڤينيل وقتي)، و لي كيبقى لاصق ديما (ڤينيل دايم). كيتباع ب لوان و شكال مختالفين على حساب لاستعمال ديالو. لڤينيل اللاصق مصاوب ب مادة كلوريد لپوليڤينيل "PVC". نواع. لڤينيل لوقتي كيصلاح ل لپروجيات على لمدى لقصير، بحال اعلانات وقتية، التغليف ديال لپرودويات د لماكلة ولّا لاليكطرونية، و غيرها، بحيت كيقدر يتحيّد ب سهولة ف اي وقت بلا مايخلي اتار على السطح ديال لحاجة لي تلصق فوقها. عكس هادشي، لڤينيل الدايم صعيب يتحيّد، و يلا تحيّد كيخلي اتار باينة كاتشوّه السطح، و كيتفضّل التخدام ديالو ف پروجيات على لمدى لبعيد، بحال ف لبلاكات ديال لحوانت لي كيخصهم يبقاو مدة طويلة و يقاومو عوامل الطقس.
كاردي بي

بيلكاليس مارلينيس المانزار المعروفة بسميتها الفنية كاردي بي (تولدات ف 11 اكتوبر 1992) هي موغنية هيپ هوپ وشخصية تلفزيونية مشهورة فمواقع تواصل الاجتماعي. تولدات فحي ذا برونكس فمدينة نيويورك. جرّات الانتباه ليها اول مرة ملي هضرات على حياتها المهنية وولات مشهورة فالانترنيت من انستڭرام. وفعام 2015 حتال 2017، بانت عضوة فالمنتخب العادي على VH1 مسلسل التلفزيون الواقعي «الحب والهيپ هوپ»: نيويورك. ف فبراير 2017، سينات كونطرا مع شركة اطلانتيك، واول مرة بانت اغنية ديالها بعنوان "Bodak Yellow" ووصلات ل نمرة واحد ف بيلبورد ميريكان.
طاجين

الطاجين هو سمية تاع ميعنة مݣادة من تراب و الاكلة المغربية لي تاطيب فيها. تيتعتابر من اشهر الاطباق تقليدية ف المملكة المغريبية و تيتكون طاجين من تراب ثقيل و فيه القاع لي تيكون مدور و طالع شوي و الغطا لي مديور باش يدفع المرة لي تبخرات للقاع. و القاع مديور باش تكون طبسيل منين يتحيد الغطا باش يتكال. تاريخ. طاجين هو ميعنة و و طبسيل تيجمع المملكة المغربية و بعض الدول ليحداه، تيطيب فوݣ خفيفة و ل بزاف تسوايع، حتا تيتفرق اللحم على العظم و تتخلط نكهة الخضرا ب اللحم و المرقا. لغطا عندو مقبض يمكن تهزو بيد وحدة باش تزيد لعطرييا و المرقا لخصها تزاد. نواع. ومكونات خرا للطاجين بحال حمامة، الحوت، و الفواكه ناشفة، و زيتون و الخضرا. و بزاف تتكون لاطباق طاجين نكهة مع القرفة و الزعفران و الثوما و راس الحانوت، الكمون، و الفلفلا. و تيتزاد عليه السفرجل حدا اللحم.
حبيب نورمحمدوڤ

حبيب نورمحمدوڤ (ب #تحويل، تولد ف 20 شتنبر 1988 ف سيلدي، داڭستان، ف لاتحاد السوڤياتي) هو مصارع معتازل ديال ام ام ا. كان هو الرقم واحد ف لعالم ف لعبار ديالو (لعبار لخفيف) من ابريل 2018 لمارس 2021، و اللي هو اطول وقت بقا فيه شي واحد هو اللول ف لعالم. نورمحمدوڤ ما عمرو ما خسر تا ماتش لعب ف ام ام ا من نهار بدا تال نهار عتازل. بزاف د لمرات، ختاروه خبراء و مجلات باللي هو احسن مصارع ف التاريخ. هو اكتر روسي متبوع ف انسطاڭرام، و تابعو تقريبا 34 مليون واحد.
علال بنقصو

علال بنقصو، تولد ف 30 نونبر 1941 ؤ توفا ف 29 اكتوبر 2013 ف رّباط، هو كوايري مغريبي كان كيلعب ݣارديان. حياتو. شارك بنقصو ف كاس لعالم 1970 ف لمكسيك. السيرة الذاتية. تزاد علال نهار 11 نوفمبر 1941، ولعب طوال حياتو كلاعب كرة قدم مع FAR ديال الرباط. ربح خلال حياتو سبعة بطولات وجوج كؤوس ديال كاس العرش. بفضل الاداء ديالو المزيان، تم اختيارو بزاف ديال المرات في الفريق الوطني. من 1964 حتى 1972، لعب مع المنتخب الوطني للمغرب فين شارك في بزاف ديال المنافسات القارية وحتى الدولية، خصوصا JO ديال 1964 وكاس العالم 1970 ف لمكسيك. ما نساوش الفريق ديالو FAR اللي ساهم بشكل كبير في تحقيق الانتصارات على الصعيد الوطني. توفى ف 29 اكتوبر 2013 ف الرباط. كان علال من احسن الحراس المغاربة بعد الاستقلال
عبدالله لعمراني

عبدالله لعمراني، تولد ف 1946 ؤ توفا ف 14 ابريل 2019، هو كوايري مغريبي كان كيلعب مودافيع. حياتو. شارك لعمراني ف كاس لعالم 1970 ف لمكسيك.
بوجمعة بنخريف

بوجمعة بنخريف، تولد ف 30 نونبر 1947، هو كوايري مغريبي كان كيلعب مودافيع. المسيرة. بدا و سالا لمسيرة ديالو ف KAC ديال قنيطرة. دار لبدايات ديالو ف المنتخب الوطني ديال المغرب ف 1967. ف 1970، ولا هو كاپيتان د لفرقة ف وقت كاس لعالم 1970. المسار الكروي. شارك بنخريف ف كاس لعالم 1970 ف لمكسيك. بوجمعة بنخريف دار واحد المسار الكروي مزيان بزاف على الصعيد الوطني والدولي من خلال المشاركة ديالو مع المنتخب المغربي ف كاس العالم 1970 ف المكسيك 1970، والتاهل للالعاب الاولمبية ف المكسيك 1968 (المغرب ما شاركش فيها حيتاش كانت اسرائيل مشاركة)، لكن شارك ف الالعاب الاولمبية ديال ميونيخ ف 1972 وكذلك ف بزاف ديال المناسبات القارية والعربية، وف بزاف ديال المشاركات الوطنية والدولية مع النادي ديالو الكاك دي كنيطرة، سواء كلاعب ولا مدرب، وكان حتى ف الفريق ديال الفار ف بطولة العالم العسكرية.
مولاي دريس لخنوسي

مولاي دريس لخنوسي، تولد ف 21 يونيو 1939، هو كوايري مغريبي كان كيلعب مودافيع. حياتو. شارك لخنوسي ف كاس لعالم 1970 ف لمكسيك.
قاسم سليماني

قاسم سليماني، تولد ف 1 يوليوز 1948 ؤ توفا ف 30 نونبر 1996، هو كوايري مغريبي كان كيلعب مودافيع. حياتو. شارك سليماني ف كاس لعالم 1970 ف لمكسيك. المسيرة. في النادي. سليماني كان كيلعب كدفاع. قدر يلعب موسم واحد فالقسم الاول ديال البطولة ديال فرنسا، مع باريسFC فـ1972-1973. لعب حتى هو ف نهضة سطات الرياضية ف المغرب و ف US نُوكس-لي-مين، بين 1975 و 1977. في المنتخب. دولي مغريبي، تم اختياره باش يشارك ف كاس العالم 1970 اللي تنظم ف لمكسيك. ف هاد البطولة، شارك ف ثلاثة ديال الماتشات مع الفريق ديالو. لعب ضد بيرو، بلغاريا والمانيا الغربية.